Ne sértsd meg...
Ne sértsd meg azt, akit szeretsz!
  Egy durva szó elég,
Hogy elborítsd, hogy gyászba ejtsd
  Szerelme szép egét!...
Borúlt ég újra földerűl,
  Hint még szebb sugarat...
Ez gyöngédebb ég: itt a folt
  Örökké megmarad!

Egy szó elég!... És húnyni kezd
  A régi, tiszta fény.
Mélyebb sebet vág, mint a tőr,
  A nő nemes szivén!...
Átérzi lelked bánatát,
  Vidáman hal meg érted, -
De bús kétségben csügged el,
  Ha egy rossz szóval sérted!

Ne félj! Nem hal meg a madár
  Ha szárnyait megtörték.
A pillangó tovább röpűl,
  Bár fényporát letörléd.
Tovább él a szerelem is
  Mert mindennél nagyobb, -
De többé nem száll ég felé,
  És többé nem ragyog!...
Versek